**Gereformeerde Kerk Strand**

**Gered om te aanbid**

**Teks: Eksodus 3:16-18; 4:21-23; 6:1-7**

**Liturgie – Sangdiens**

**(Baie dankie aan Bertus van Schalkwyk vir sy begeleiding met die kitaar)**

**Votum**

**Seën**

**Offergawes**

**Lofsang: Ek kyk op na die berge**

**Ek soek U o God, my God**

**Gebed**

**Skriflesing & prediking**

**Teks: Eksodus 3:16-18; 4:21-23; 6:1-7**

**Tema: Gered om te aanbid**

## Inleiding:

Geliefdes - Die Here is besig met jou. Dit is ons as uitgangspunt vanaand.

Kom ons gebruik, uit die konteks van die Uittog van Israel, die beeld van trek of verhuis om die Here se omgee te beskryf.

Op ’n manier is mense altyd aan die trek. Niemand bly tog op een plek staan nie. Elkeen word ouer. Elkeen skuif in ’n nuwe lewensfase in. Vandag jy gebore word begin jou trek hier op aarde tot die dag dat jy doodgaan.

’n Gelowige is op ’n besondere manier altyd aan die trek. Nie een van ons het al die geloofspad klaar geloop nie. Ons is pelgrims en reisigers op pad na ’n ewige Vaderwoning.

Daar kom egter besondere trektye in ’n mens se lewe. Trektye is tye van verandering. Waar ’n mens van een huis na ’n ander skuif, van een dorp na ’n ander, van een land na ’n ander. Van een werk na ’n ander.

Daar kom ook geestelike trektye. Krisisse of geleenthede in die lewe stuur jou in jou menswees op ’n trekpad. Gewoonlik gaan dit gepaard met worstelinge met die Here. Jy moet breek met een verhouding en ’n ander aanknoop. Jy moet ’n nuwe lewe begin met ’n klein babatjie in die huis. Jy moet leer om te lewe nadat jou kinders uit die huis uit is. Jy moet leer lewe sonder jou lewensmaat wat ontslaap het.

Die Here is met sy volk Israel besig. Hoewel die Here die heeltyd met sy volk besig was – ook in die 400 jaar van rustige en voorspoedige verblyf in Egipte, vind ons die volk in Eksodus voor ’n definitiewe trektyd in hulle geskiedenis.

Die Here tree duidelik sigbaar op die voorgrond en Hy gaan die volk uit Egipte verskuif na Kanaän.

## Die doel van die verskuiwing

Ons ken die verhaal van die uittog goed, maar het ons al gedink oor die rede vir die verskuiwing? Wat wou die Here eintlik daarmee bereik? Daar is sekerlik ’n paar redes...

## Menslike redes

### 1. Bevry van die slegte

Die voor die hand liggende motivering van die uittog was om menslike redes. Die Here se volk slawe in Egipte en hulle is swaar verdruk.

Dit is waar. Die Here is getrou aan sy beloftes. Hy het met Abraham ’n verbond gesluit en Hy tree daarvolgens op. Daarom openbaar Hy hom herhaaldelik as die God van Abraham en Isak en Jakob. Die volk is vir hom soos sy kind. (3:7,16,4:22,6,3)

Daarom sien die Here die ellende van die volk in Egipte duidelik en hoor Hy hulle noodkrete oor die slawedrywers. Hy het hulle lyding ter harte geneem. (3:7)

Dit is goed om as Christene te weet dat hierdie selfde Verbondsgod deur Jesus Christus ons Here is. Die Here hoor en sien die nood van sy kinders en Hy tree daarvolgens op. Hy ontferm Hom oor ons! Hy hoor jou ook in jou nood van werkloosheid en finansiële laste. Hy ken jou eensaamheid en jou donkerte van depressie. Hy sien die onreg en verdrukking van mense en die uitbuiting.

Hy sien ook die sondenood van die wêreld raak. En Hy het die wêreld so liefgehad dat Hy sy eniggebore Seun gestuur het sodat die wat in Hom glo nie verlore sal gaan nie. Daarom werk Hy bevryding.

Hy sug in sy Gees saam met die skepping en die gelowiges oor die onvolmaaktheid van die gebroke werklikheid waarin ons lewe. Hy is besig om ’n nuwe hemel en ’n nuwe aarde voor te berei.

Hy bevry sy mense uit die nood. Onthou dit en neem dit saam as jy die dag op trek moet gaan.

## 2. Trek na die goeie

Maar sou dit al rede wees? Sou die Here sy doel met sy volk volkome bereik het as hy hulle uit Egipte uitgelei het?

Nee, die Here lei hulle ook na ’n bepaalde plek toe. Nie net weg van die swaarkry nie, maar Hy wil as Hemelse Vader ook vir hulle die goeie gee.

Daarom die belofte dat Hy hulle uit Egipte gaan bevry en hulle daarvandaan gaan laat trek na ’n GOEIE en uitgestrekte land, ’n land wat oorloop van melk en heuning (3:17). ’n Land wat Hy vir hulle voorberei het en uit sy genade skenk. Die land Kanaän word voorgehou as ’n land van voorspoed en oorvloed.

Om ontslae te wees van jou swaarkry is maar ’n gedeeltelik verlossing. ’n Jongmens wat byvoorbeeld moet breek met ’n verhouding wat vir hom/haar sleg is, is maar net gedeeltelik vreugde as daar nie ’n nuwe en positiewe verhouding in die toekoms kan volg nie.

Om van een dorp, waar dit met jou sleg gegaan het, te verhuis bring nie noodwendig vir jou geluk as jy nie weet dat waar jy heengaan vir jou groter vreugde sal gee nie.

Die troos is dat die Here sy kind laat trek vir die beter. Hy belowe dat Hy alles TEN goede sal laat meewerk vir die wat Hom liefhet, die wat volgens sy besluit geroep is (Rom8:28)

Die Hemelse Vader sal veel meer as ’n aardse Vader vir sy kind gee wat GOED is.

Die Here bevry die mens nie net van die sondedood nie, maar Hy gee aan Hom die ewige lewe.

Hy breek nie net die aardse tentwoning af nie, maar rig ’n gebou in die hemel op wat nie met mensehande gemaak is nie en wat ewig bly.

Die ou aarde en hemel sal nie net vergaan nie, maar word vervang deur ’n nuwe hemel en ’n nuwe aarde.

Hierdie is ’n belangrike troos vir ons geliefdes. Dit lei ons voortdurend op ’n pad waar dit beter is. Al is die pad nie volgens menslike maatstawwe beter nie, weet die Here van beter en weet Hy wat goed is.

As ons dit net wil aanvaar. Die Here laat ons trek vir die beter.

Ons wil baiekeer eerder net bly waar ons is omdat dit vir ons bekend is. Ons mense kan so tevrede raak dat ons selfs met slawerny tevrede raak. Ook op ons godsdienstige lewe raak ons gearriveerd en dink ons wat ons nou beleef is die beste wat dit kan wees.

Ander kere wil ons, soos Israel, liewer terugkeer na waar ons was. As ons swaarkry dan wil ons gewoonlik terug na waar ons vandaan gekom het.

Dit is nie God se bedoeling dat jy moet bly waar jy is nie. Moet ook nie vrede maak met jou huidige omstandighede nie. Jy het nog nie die volmaakte bereik nie. Jy het nog die volle lewensgeluk beleef wat jy in jou huwelik, by jou werk, in jou woonplek verkry het nie. Ook nie in jou geloofslewe nie. Daar lê nog iets beters vir jou voor.

Gryp daarna, verwag dit, bid dit van die Here af. Kanaän lê nog voor. In hierdie lewe alreeds die beter en natuurlik eendag ten volle.

Die Here plaas jou nooit op ’n trekpad en laat jou dan slegter anderkant uitkom nie. Jy is meer as oorwinnaar in Hom. Jy gaan op ’n bepaalde vlak die trek in en jy kom altyd (mits dit in die Here is) altyd op ’n hoër, ’n beter vlak uit.

## Goddelike redes

Goed, ons het twee redes gegee. Beide menslike redes. Redes wat tot voordeel van Israel strek. Die Here laat sy volk trek om hulle te bevry van slawerny en swaarkry en om hulle te bring by die beloofde, beter land.

Is dit al doel wat die Here wil bereik?

Dit is ook net op hierdie punt waar mense stop wanneer hulle die verhaal van Eksodus misbruik vir politieke of ander redes. God is dan bloot daar om die mens wat verdruk word te bevry en ’n beter land te gee?

Maar is dit werklik al? Is die ganse verlossing dus net gerig op die mens se behoeftes? Om dit vir die mens so aangenaam as moontlik hier op aarde te maak?

Hoe dink jy sou die volk se verhouding met die Here gewees het as Hy hulle net eenvoudig, met die kortste pad moontlik na Kanaän gebring het en die land net so vir hulle gegee het?

Sou dit met hulle beter gegaan het? Sou dit veral met hulle beter gegaan het in hulle verhouding met die Here?

Jy sien, dit is ons probleem as mense. Ons dink net aan ons eie belange. Ons wil so gou as moontlik van slegte omstandighede ontslae raak en in goeie omstandighede lewe.

As die Here dit nie wil doen nie of nie gou genoeg doen nie, dan begin ons vrae vra oor of die Here nie onregverdig is nie.

### 1. Trek om Hom beter te leer ken

Liewe kinders van die Here – daar is ’n groter doel in my en jou lewe as ek en jy!

Israel is deur die Here gekies om sy volk te wees. Om in die Ou Testament, sy verteenwoordiger in die destydse wêreld te wees. Om te sorg dat Sy Naam grootgemaak word op aarde.

Daarom het God ’n ander doel – ‘n nog belangriker doel.

Die uiteindelike doel vind ons in 6:6 Die Here belowe dat Hy hulle sal vrymaak, dat Hy hulle sal aanneem as sy volk en dan sal hulle besef dat EK, die Here, julle God is.

Die Here gaan met die uittog voort om die volk sy volk te maak, hulle voor te berei en hulle te leer wie Hy as hulle God is.

Hy is met hulle op pad na geloofsverdieping en Godskennis. Na ’n beter leer ken van Hom en ’n beter vertrou op Hom.

Hy openbaar hom opnuut as die EK IS WIE EK IS. Hy wil ook vir hulle leer van sy almag en van sy omgee. Die trekpad word die skool van die volk van die Here.

Laat ons maar weet dat ons nog nie alles van die Here af weet nie. Ons het sy Woord, maar ons leer Hom al hoe meer persoonlik ken. Veral in trektye waar ons afhanklikheid teenoor Hom op die voorgrond kom. Veral wanneer ons Hom in nood smeek en aanroep en ons hulp volledig van Hom ontvang.

Baie mense getuig van traumatiese gebeure dat hulle dit op ’n vreemde manier vir niks wil verruil nie, want dit is juis in die tye dat hulle die Here beter leer ken het. Soos Job wat verklaar dat Hy vroeër van God gehoor het, maar deur sy beproewinge God gesien het.

## 2. Trek om te aanbid

Daar is nog ’n verdere doel wat in die boek vir ons geopenbaar word.

Het julle ook in die deurlees van die boek opgemerk dat die Here deur Moses nie die direkte opdrag gee om by Farao te versoek om die volk permanent te laat trek nie?

Hy het wel aan Moses geopenbaar dat Hy die volk na Kanaän wil lei, maar in sy opdragte aan Farao is die opdrag om te vra: “Laat ons asseblief drie dagreise ver die woestyn in trek om vir ons God, die Here , ’n offer te bring. (3:18).

Wanneer Moses en Aäron dan in hfst.5 die eerste gesprek met Farao het, dan sê hulle vir hom: “So sê die Here, die God van Israel: Laat my volk gaan om tot my eer ’n fees in die woestyn te vier” Later is die versoek weer (5:3) om drie dagreise in die woestyn in te trek om ’n offer vir ons God, die Here te bring.

Dit is nie so maklik te verklaar nie. Was dit ’n onderhandelingstrategie? Was dit die eerste fase van die verlossingsplan van die Here? As Farao nie eers bereid was om dit te doen nie, hoeveel te minder sou Hy toegelaat het dat Israel permanent gaan.

Miskien is dit iets van al bogenoemde. Wat in alle geval egter duidelik is, is dat die Here die volk wil laat trek om Hom te aanbid. Om vir Hom te offer. Die bevryding het aanbidding tot doel.

In sy ontmoeting met Moses gee die Here vir Moses ’n teken en die teken is dat die volk Hom sal aanbid by die berg waar Hy die opdrag kry. Dit gebeur later wanneer die volk by die berg Sinai aankom.

Ons lees ook dat die volk, nadat Moses en Aaron terugkeer uit Midian en aan hulle vertel wat die Here gaan doen, hulle in aanbidding voor die Here gebuig het (4:31)

Die Here bring mense van een punt na ’n ander om Hom te leer ken en Hom te aanbid.

Wat help jou trek uit teenspoed na voorspoed jou as jy nie in die proses die Here leer ken nie? Wat help dit vir jou? En wat help dit vir die Here?

Wat help dit jou om in ’n nuwe land te gaan bly en in die proses die Here te verloor?

Dit gaan nie net oor ’n nuwe land en lewe nie. Dit gaan uiteindelik oor kennis en aanbidding van die lewende God. Dit sou daaruit blyk dat die Here die volk later weer uit Kanaän in ballingskap laat wegvoer. Hoekom? Omdat hulle ongehoorsaam is en Hom nie eer soos wat Hy van hulle vra nie.

As dit nodig is om die volk te leer om Hom te aanbid, sal Hy hulle weer op die trekpad nie. Die keer, vanuit ’n menslike oogpunt, van die skynbaar positiewe na die negatiewe. Van Kanaän na Babel. Van vryheid na ballingskap. Steeds met dieselfde doel - sodat hulle Hom sal ken en sal aanbid.

## Samevatting

Ek weet nie waar die Here met jou op trek gaan nie. Ek weet nie of jy in selfgenoegsaamheid gearriveerd voor of na ’n trektyd staan nie. Ek weet ook nie of jy midde in ’n trektyd in jou lewe staan nie.

Wat ons wel weet is dat die Here as Verbondsgod belowe dat Hy met jou gaan besig bly, dat Hy jou gaan vorm en vorm, tot ons beswil, en sodat ons Hom net meer en meer kan leer ken en aanbid. Daarby saam is hy getrou, Hy sal aanhou en aanhou!

Wat ’n voorreg! Amen

**Gebed**

**Sang: Habakuk 3**

**Hy leef!**

**Beeld van God**

**Wegstuurseën**

**(Amen singend)**